ศูนย์เฉพาะกิจชั่วคราวในภาวะวิกฤต สทนช. เฝ้าระวังฝนตกหนักต่อเนื่องถึงวันที่ 10 กันยายนนี้
นายสำเริง  แสงภู่วงค์ รองเลขาธิการสำนักงานทรัพยากรน้ำแห่งชาติ (สทนช.) ในฐานะผู้อำนวยการศูนย์เฉพาะกิจชั่วคราวในภาวะวิกฤต กล่าวถึงสถานการณ์น้ำและพื้นที่เสี่ยงวันนี้ ว่า ประเทศไทยยังคงมีฝนตกต่อเนื่องกับมีฝนตกหนักบางพื้นที่บริเวณภาคเหนือ ภาคตะวันออก ภาคตะวันออกเฉียงเหนือ ภาคกลาง และภาคใต้ ไปจนถึงวันที่ 10 กันยายนนี้ โดยมีพื้นที่เสี่ยงภัยฝนตกหนักใน 38 จังหวัด คือ ภาคเหนือ จ.เชียงราย จ.พะเยา จ.น่าน จ.เชียงใหม่ จ.แม่ฮ่องสอน จ.ลำพูน จ.ลำปาง จ.แพร่ จ.อุตรดิตถ์ จ.สุโขทัย จ.ตาก // ภาคตะวันออกเฉียงเหนือ จ.เลย จ.ชัยภูมิ จ.นครราชสีมา จ.บุรีรัมย์ จ.สุรินทร์ จ.ศรีสะเกษ จ.อุบลราชธานี // ภาคกลาง จ.นครสวรรค์ จ.อุทัยธานี จ.ชัยนาท จ.ลพบุรี จ.ปทุมธานี จ.นนทบุรี จ.กรุงเทพมหานคร จ.สมุทรปราการ // ภาคตะวันออก จ.ปราจีนบุรี จ.สระแก้ว จ.ระยอง จ.จันทบุรี จ.ตราด // ภาคตะวันตก จ.กาญจนบุรี จ.ราชบุรี และภาคใต้ จ.ระนอง จ.พังงา จ.กระบี่ จ.ตรัง จ.สตูล  โดย 24 ชั่วโมงที่ผ่านมามีฝนตกหนักถึงหนักมากในภาคเหนือ ภาคตะวันออกเฉียงเหนือ ภาคตะวันออก ภาคกลาง และภาคใต้ ส่วนภาคตะวันตกมีฝนตกเล็กน้อยถึงปานกลาง

รองเลขาธิการสำนักงานทรัพยากรน้ำแห่งชาติ (สทนช.) กล่าวย้ำว่า ภาพรวมแม่น้ำในภาคเหนือ ภาคตะวันออกเฉียงเหนือตอนบน และภาคตะวันออก ระดับน้ำเพิ่มขึ้น โดยต้องเฝ้าระวังแม่น้ำน่านที่มีฝนตกหนัก 2 วันที่ผ่านมา แม่น้ำสาขาที่ไหลลงแม่น้ำโขงและแม่น้ำปราจีนบุรี จ.ปราจีนบุรี // ภาคตะวันออกเฉียงเหนือตอนล่างมีระดับน้ำน้อย ภาคตะวันตก ภาคกลางและภาคใต้มีระดับปานกลางถึงน้ำมาก ขณะที่แม่น้ำโขง แนวโน้มน้ำสูงขึ้นและมีระดับน้ำสูงกว่าตลิ่งที่ จ.นครพนม และมุกดาหาร และต้องเฝ้าระวังบริเวณบึงกาฬ และ อ.โขงเจียม จ.อุบลราชธานี